钦定古今图书集成/明伦汇编/氏族典/第229卷 > 杨亿
## 钦定古今图书集成/明伦汇编/氏族典/第229卷 > 杨亿

按《宋史杨亿传》：“亿字大年，建州浦城人。祖文逸，南唐
玉山令。亿将生文逸，梦一道士，自称怀玉山人来谒。
未几，亿生，有毛被体长尺馀，经月乃落。七岁能属文，
对客谈论，有老成风。雍熙初，年十一，太宗闻其名，诏
江南转运使张去华就试词艺，送阙下，即授秘书省
正字。丁外艰，服除，淳化中，诣阙献文，改太常寺奉礼”
郎，命试翰林，赐进士，迁光禄寺丞。明年，直集贤院，表
求归乡里。至道二年春，迁著作佐郎，尝命为越王生
辰使。时公卿表疏多假文于亿，名称益著。真宗即位，
超拜右正言，乞外补就养，知处州。召还，拜左司谏、知
制诰。景德初，以家贫，乞典郡江左，诏令知通进、银台
司，俄判史馆。会修《册府元龟》，亿与王钦若同总其事，
其序次体制，皆亿所定。三年，召为翰林学士，又同修
国史。大中祥符初，加兵部员外郎、户部郎中。五年，以
母疾请归省，不待报而行。亿素体羸，至是以病闻，请
解官，命授太常少卿，分司西京，许就所居养疗。七年，
病愈，起知汝州。代还，知礼仪院。天禧二年冬，拜工部
侍郎。明年，权同知贡举。坐考较差谬，降秘书监。丁内
艰，属行郊礼，以亿典司礼乐。未卒哭，起复工部侍郎，
令视事。四年，复为翰林学士，卒，年五十七。亿重交游，
性耿介，尚名节，多周给亲友，故廪禄亦随而尽。